De første tre måneder af 2017 fik Karen Jespersen og Ralf Pittelkows meningsjournalistiske nyhedssite Den Korte Avis i gennemsnit 355 likes, kommentarer eller delinger ved hver eneste af deres facebookopdateringer. Politikens opslag fik i gennemsnit 217.

På samme måde får også andre etablerede medier som Berlingske baghjul af nye, mindre medier på Facebook. Det viser en ny undersøgelse, som Center for journalistik på Syddansk Universitet har foretaget for Politiken.

På kort tid er en række nichemedier – herunder Den Korte Avis, 24nyt, Folkets Avis, Zetland og Føljeton – begyndt at tage del i den offentligt tilgængelige nyhedsstrøm med succes. Ifølge Filip Wallberg, der er journalistisk lektor og ekspert i digitale og sociale medier ved Syddansk Universitet, viser tallene, at der er sket et nybrud i den danske mediebranche.